至日有感
作者：張耒
朝代：宋

paragraphs: 前年至日在何處，寒事蕭蕭客許昌。
乞火夜溫行客酒，披裘曉冒五更霜。
暮投陽翟荒凉驛，正見人家燈火光。
饑馬卧嘶毛瑟縮，羸童曉對色蒼茫。
二年旅宦孤村僻，東望歸心洛水長。
佳節幾逢長索寞，我生何事苦凄凉。
更無賓客青山滿，只有風霜老樹蒼。
昭代寧須厭留滯，馮公白首任爲郎。